Consiliul Național al Partidului Național Liberal (PNL) a aprobat duminică, 24 martie, cu prilejul unei ședințe desfășurată online, fuziunea cu partidul ALDE.
La ședință au fost convocați aproximativ o mie de membri de la toate organizațiile județene ale PNL, iar decizia a fost luată "cu o majoritate covârșitoare", potrivit informațiilor furnizate luni, 25 martie, de către Mara Togănel, prim-vicepreședinte al PNL Mureș și președinte al OFL Mureș.
"Avem convingerea că împreună vom reuși să facem tot ceea ce ne propunem. În ceea ce privește aportul cu care ALDE Mureș vine în echipa liberală, vă putem spune că la nivel județean ALDE Mureș a avut un număr de 18 consilieri locali, doi viceprimari și aproximativ 100 de membri care, la fel, începând de astăzi vor deveni membri ai Partidului Național Liberal. Acest demers de la nivel național nu face altceva decât să confirme încă o dată că Partidul Național Liberal începe să coaguleze dreapta românească în jurul Partidului Național Liberal și în jurul valorilor liberale", a afirmat Mara Togănel, cu prilejul unei conferințe de presă.
În urma fuziunii, Marius Grozav, fostul lider al ALDE Mureș, va ocupa funcția de vicepreședinte al PNL Mureș.
Alex TOTH